
RĪGAS 69. PAMATSKOLA
Imantas iela 11 A, Rīga, LV-1067, tālrunis 67474165, e-pasts: r69ps@riga.lv


IEKŠĒJIE NOTEIKUMI
Rīgā

2026. gada 30. jūnijā				                                   Nr.VS69-26-3 -nts



Dāvanu pieņemšanas ierobežošanas kārtība Rīgas 69. pamatskolā


Izdoti saskaņā ar Valsts pārvaldes iekārtas likuma 72. panta pirmās daļas 2. punktu un Rīgas valstpilsētas pašvaldības Iekšējiem noteikumiem  11.06.2026., Nr. RD-26-23-nti “Dāvanu pieņemšanas ierobežošanas kārtība Rīgas valstpilsētas pašvaldībā”


I. Vispārīgie jautājumi

1. Iekšējie noteikumi (turpmāk – noteikumi) nosaka dāvanu pieņemšanas ierobežojumus Rīgas 69. pamatskolas (turpmāk – Skolas) darbiniekiem, dāvanu pieņemšanas izņēmumus, rīcību ar saņemtām dāvanām, kā arī kārtību, kādā uzrauga noteikumu ievērošanu.

2. Noteikumos lietotie termini:
2.1. dāvana – jebkāds materiāls vai nemateriāls labums (priekšmets, pakalpojums, izklaides pasākums);
2.2. suvenīrs – nelielas vērtības reprezentācijas priekšmets ar institūcijas, pasākuma vai sadarbības iniciatīvas simboliku vai informatīvu nozīmi (piemēram, pildspalva, kalendārs, piezīmju bloks, krūze, nozīmīte, atslēgu piekariņš, auduma soma, grāmata). Par suvenīru neuzskata priekšmetu, ja tā kvalitāte, zīmols, ekskluzivitāte, personalizācija vai aplēšamā vērtība liecina par personiska labuma sniegšanu.

3. Noteikumu mērķis ir novērst interešu konflikta un korupcijas riskus, Skolas darbinieku attieksmes ietekmēšanu ar dāvanām, nodrošināt Skolas darbinieku objektivitāti, neatkarību un uzticamību, pildot amata vai darba pienākumus, kā arī stiprināt Skolas iekšējās kontroles sistēmu atbilstoši labas pārvaldības principiem.

4. Noteikumi neattiecas uz rīcību gadījumos, ko nosaka ārējie normatīvie akti:
4.1.  dāvinājumu un ziedojumu pieņemšana publiskas personas vajadzībām;
4.2. diplomātisku dāvanu un dāvanu, kas pieņemtas, pildot valsts amatpersonas pienākumus, un kas ir publiskas personas institūcijas īpašums, pieņemšana;
4.3. apbalvojumu, balvu un godalgu saņemšana.

5. Skolas darbinieks, kura amatam ir piemērojams valsts amatpersonas statuss, noteikumus piemēro tiktāl, ciktāl tie nav pretrunā ar ārējiem normatīvajiem aktiem.

II. Dāvanu pieņemšanas aizliegums

6. Skolas darbiniekiem ir aizliegts pieņemt dāvanas:
6.1. kas ir saistītas vai var tikt uztvertas kā saistītas ar amata vai darba pienākumu izpildi, ieņemamo amatu, dienesta stāvokli;
6.2. kas ir reāls atlīdzinājums par Skolas darbinieka paveikto uzdevumu Skolā vai var tikt uztverts kā tāds;
6.3. ja ir pamats uzskatīt (pasniegšanas apstākļi, dāvinātāja identitāte, dāvinātāja iepriekšējā rīcība vai tml.), ka tā tiek pasniegta saistībā ar nākotnes lēmuma ietekmēšanu, personāla atlasi, iepirkumu, uzraudzību, kontroli, disciplinārlietu vai citu darbību, kurā iespējams interešu konflikta vai neatļautas ietekmēšanas risks. 
6.4. dāvanu pieņemšanas aizliegums ir spēkā neatkarīgi no dāvanas pasniegšanas laika – pirms lēmuma sagatavošanas, lēmuma sagatavošanas laikā vai pēc lēmuma pieņemšanas.

7. Skolas darbinieku par dāvanas saņēmēju uzskata arī tad, ja dāvanu saņem vai izmanto Skolas darbinieka laulātais, reģistrēts partneris, radinieks vai cita persona, kurai ar Skolas darbinieku ir kopīga saimniecība vai faktiskas ģimenes attiecības.

8. Skolas darbiniekam ir aizliegts pieņemt kā dāvanu:
8.1. skaidru un bezskaidru naudu, dāvanu kartes, maksas digitālo pakalpojumu piekļuves, licences, kriptoaktīvus un citus naudas ekvivalentus vai digitālas vērtības;
8.2. aizdevumus, atlaides, pakalpojumus, viesnīcu izmitināšanu, reklāmas, mācību, sporta vai izklaides pasākumu apmaksu, ceļojumu vai transporta apmaksu, iespēju iegādāties preces vai pakalpojumus par nosacījumiem, kas nav publiski pieejami, un citus personiskus labumus par pazeminātu vērtību, kas nav vispārējais tirgus piedāvājums.

9. Situācijā, kad tiek dota neatļauta dāvana, Skolas darbinieka pienākums ir nepārprotami atteikties no tās pieņemšanas – pateikties par dāvinātāja laipnību un paskaidrot, ka Skolā dāvanu pieņemšana ir aizliegta.

III. Dāvanu pieņemšanas izņēmumi

10. Skolas darbinieks drīkst pieņemt ziedus un suvenīrus, ja dāvinātāja nolūks ir uzmanības apliecinājums un to raksturs (pasniegšanas apstākļi, regularitāte vai aplēšamā vērtība) nerada aizdomas par mēģinājumu ietekmēt Skolas darbinieka attieksmi vai nav pateicība par pieņemtu lēmumu. 

11. Skolā ir atļauta koleģiāla viesmīlība un koleģiālas dāvanas starp Skolas darbiniekiem saistībā ar profesionāliem sasniegumiem, personisku dzīves notikumu, valsts svētkiem vai atzīmējamām dienām, ja tās tiek pasniegtas personisku vai koleģiālu attiecību ietvaros un konkrētie apstākļi nerada pamatotas šaubas par iespējamu lēmuma ietekmēšanu, interešu konfliktu vai atlīdzību par labvēlīgu rīcību. Uz šajā punktā minēto koleģiālo viesmīlību un koleģiālajām dāvanām nav attiecināmi šo noteikumu 8. punktā minētie aizliegumi.

12. Skolas darbinieks, pārstāvot Skolu, drīkst pieņemt nelielas vērtības simboliskas dāvanas no sadarbības partneriem vai citām trešajām pusēm saistībā ar valsts svētkiem vai atzīmējamām dienām atbilstoši tradīcijām un nodot tās kolektīva rīcībā.

13. Skolas darbinieks papildus 10. punktā noteiktajam drīkst pieņemt kolektīvas dāvanas no Skolas izglītojamiem vai to likumiskajiem pārstāvjiem saistībā ar mācību procesa tradīcijām (piemēram, izlaidums), Skolas darbinieka dzīves notikumiem, valsts svētkiem vai atzīmējamām dienām, ja to pasniegšana nav saistīta ar vērtēšanu, uzņemšanu, pārcelšanu, atlasi, disciplināru jautājumu izskatīšanu vai citu ietekmējamu lēmumu un ja tās kopējā vērtība (t. sk. pašdarinātas dāvanas sastāvdaļu vērtība) nepārsniedz 50 euro. Uz šajā punktā minēto kolektīvu dāvanu pasniegšanu attiecas noteikumu 8. punktā minētie aizliegumi. 

14. Skolas darbinieks drīkst izmantot publiski pieejamus labumus, atlaides vai kuponus, ja tie ar vienādiem nosacījumiem pieejami nenoteiktam personu lokam vai objektīvi noteiktai plašai personu grupai un nav saistīti ar nodarbinātā amatu vai darba pienākumu izpildi.

15. Izņēmumi no dāvanu pieņemšanas ierobežojumiem nav piemērojami, ja konkrētie apstākļi rada pamatotas šaubas, ka dāvana ir saistīta ar nodarbinātā objektivitātes ietekmēšanu, atlīdzību par labvēlīgu rīcību vai citu prettiesiskas ietekmēšanas nolūku.

IV. Rīcība ar saņemtām dāvanām un dokumentēšana

16. Skolas darbinieka pienākums visos gadījumos ir izvērtēt dāvinātāja nolūkus un situācijas kontekstu, ievērojot noteikumos minētās prasības, un izsvērt, vai dāvanas pieņemšana varētu radīt jebkādas saistības ar dāvinātāju nākotnē un vēlāk ietekmēt pienākumu veikšanu un lēmumu pieņemšanu.

17. Ja ir šaubas par rīcības pareizību konkrētajā situācijā, Skolas darbinieks lēmumu pieņem, konsultējoties ar Skolas direktoru.

18.  Ja neatļauta dāvana ir atsūtīta pa pastu, ar kurjeru, elektroniski apmaksāta vai citādi nodota bez iespējas no tās nekavējoties atteikties un dāvanas devējs vai nosūtītājs ir zināms, un dāvanas nodošana atpakaļ ir iespējama, Skolas darbinieks informē par to Skolas direktoru un trīs darba dienu laikā organizē tās atdošanu vai nosūtīšanu atpakaļ, pievienojot paskaidrojumu par Skolā noteikto dāvanu pieņemšanas aizliegumu.

19.  Ja neatļauta dāvana ir anonīmi atsūtīta vai atstāta, devējs nav noskaidrojams un dāvanas nodošana atpakaļ objektīvi nav iespējama, Skolas darbinieks kopā ar vismaz diviem pieaicinātiem lieciniekiem sagatavo aktu, kurā norāda dāvanas aprakstu, iespējamo vērtību, saņemšanas vai atrašanas apstākļus, datumu, vietu un pieņemto lēmumu par turpmāko rīcību. Aktu par anonīmas un atpakaļ nenododamas dāvanas saņemšanu reģistrē lietojumprogrammā ELISS kā faktu fiksējošu dokumentu, kuram atbilstoši situācijai pievieno saistīto informāciju, un nodod ar kustību Skolas direktoram informācijai.

20. Anonīmi atstātas un atpakaļ nenododamas neatļautas dāvanas turpmākā izmantošana pieļaujama tikai tādā veidā, kas nesniedz personisku labumu konkrētam Skolas darbiniekam un nerada reputācijas vai ietekmēšanas risku. Priekšroka dodama dāvanas nodošanai labdarībai vai utilizācijai, ja tas ir lietderīgi un to iespējams īstenot. Dāvanas izmantošana kolektīva vajadzībām darba vidē pieļaujama gadījumā, ja pēc izvērtēšanas liecinieku klātbūtnē ir secināms, ka tā nerada interešu konflikta, neatļautas ietekmēšanas vai reputācijas risku.

21. Skola var izveidot un uzturēt elektronisku atļauto dāvanu reģistru, ievērojot personas datu aizsardzības prasības. Reģistrā fiksē atļauto dāvanu pieņemšanas datumu, saņēmēju, dāvanas devēju un dāvanas īsu aprakstu.

V. Uzraudzības kārtība

22. Ja Skolas darbinieks ir saņēmis neatļautas dāvanas piedāvājumu, novērojis iespējamu pārkāpumu vai viņam ir pamatotas aizdomas par mēģinājumu prettiesiski ietekmēt Skolas lēmumu vai Skolas darbinieka rīcību, tas nekavējoties ziņo Skolas direktoram vai izmanto trauksmes celšanas kārtību.

23.  Skolas darbinieki:
23.1.  tiek iepazīstināti ar noteikumiem, izsūtot tos e- klasē, vai papīra formātā.
23.2. labticīgi ziņo par iespējamu pārkāpumu, korupcijas risku vai kontroles nepilnību;
24. Informācija par dāvanu pieņemšanas ierobežošanu tiek publicēta Skolas tīmekļvietnē. 
25.  Dāvanu aizliegums un izņēmumu regulējums jāskaidro izglītojamo tiesiskajiem pārstāvjiem vecāku sapulcēs un individuālajās sarunās.

26. Noteikumu pārkāpumus izvērtē atbilstoši spēkā esošajiem iekšējiem un ārējiem normatīvajiem aktiem. Ja pārkāpumā saskatāmas disciplinārpārkāpuma, administratīvā pārkāpuma vai noziedzīga nodarījuma pazīmes, informācija nekavējoties nododama izskatīšanai Rīgas valstspilsētas pašvaldības Centrālās administrācijas Kvalitātes un risku vadības nodaļai vai attiecīgajai valsts institūcijai.

